CELEX: 62021TN0614
Language: sk
Date: 2021-09-24 00:00:00
Title: Vec T-614/21: Žaloba podaná 24. septembra 2021 – KPMG Advisory/Komisia

29.11.2021   
            
            
               SK
            
            
               Úradný vestník Európskej únie
            
            
               C 481/35
            
         
      Žaloba podaná 24. septembra 2021 – KPMG Advisory/Komisia
      (Vec T-614/21)
      (2021/C 481/49)
      Jazyk konania: taliančina
      
         Účastníci konania
      
      
         Žalobkyňa: KPMG Advisory SpA (Miláno, Taliansko) (v zastúpení: G. Roberti, I. Perego a R. Fragale, advokáti)
      
         Žalovaná: Európska komisia
      
         Návrhy
      
      Žalobkyňa navrhuje, aby Všeobecný súd:
      
                  –
               
               
                  (i) v zmysle článku 263 ods. 4 [ZFEÚ] zrušil v celom rozsahu alebo čiastočne „decision of 13th July 2021 on the exclusion of KPMG Advisory S.p.A. from participating in award procedures governed by Regulation (EU, Euratom) 2018/1046 of the European Parliament and of the Council or from being selected for implementing Union funds [Ref. Ares(2021)4544873] [rozhodnutie z 13. júla 2021 o vylúčení KPMG Advisory S.p.A. z verejného obstarávania, ktoré sa riadi nariadením Európskeho parlamentu a Rady (EÚ, Euratom) 2018/1046, alebo z výberu úspešného uchádzača na implementáciu fondov Únie [Ref. Ares(2021)4544873]]“ oznámené 14. júla 2021(napadnuté rozhodnutie),
               
            
                  –
               
               
                  (ii) subsidiárne, v zmysle článku 261 ZFEÚ a článku 143 ods. 9 nariadenia o rozpočtových pravidlách z roku 2018 zrušil alebo zmiernil sankciu vylúčenia a/alebo zrušil sankciu uverejnenia, ktoré boli 1uložené napadnutým rozhodnutím,
               
            
                  –
               
               
                  (iii) ak to bude potrebné, vyhlásiť v zmysle článku 277 ZFEÚ nezákonnosť článku 73 ods. 3 nariadenia 2018/1046 (1) a/alebo článku 146 ods. 6 nariadenia 2018/1046,
               
            
                  –
               
               
                  (iv) a v každom prípade uložil Komisii povinnosť nahradiť trovy konania.
               
            
         Dôvody a hlavné tvrdenia
      
      Na podporu svojej žaloby, žalobkyňa uvádza päť žalobných dôvodov.
      
                  1.
               
               
                  Prvý žalobný dôvod je založený na porušení podstatných formálnych náležitostí a zásady kolegiality.
                  
                              —
                           
                           
                              V tejto súvislosti tvrdí, že rozhodnutie je postihnuté porušením podstatných formálnych náležitostí a zásady kolegiality, keďže ho neprijala Komisia, ale generálny riaditeľ v rozpore s požiadavkami na delegovanie stanovenými v článkoch 1 a 14 rokovacieho poriadku Komisie.
                           
                        
                              —
                           
                           
                              Vznáša sa tiež námietka nezákonnosti článku 73 ods. 3 nariadenia 2018/1046.
                           
                        
            
                  2.
               
               
                  Druhý žalobný dôvod je založený na porušení práva na obhajobu a základného práva na riadnu správu vecí verejných.
                  
                              —
                           
                           
                              V tejto súvislosti sa tvrdí, že rozhodnutie je poznačené vadou spočívajúcou v tom, že žalobkyňa nemohla v plnom rozsahu uplatniť svoje právo byť vypočutá, najmä pred nariaďujúcim úradníkom zodpovedným za prijatie rozhodnutia.
                           
                        
                              —
                           
                           
                              Okrem toho sa tvrdí, že došlo k porušeniu povinnosti vykonať nestranné a dôkladné preskúmanie, stanovenej v článku 41 Charty.
                           
                        
                              —
                           
                           
                              Vznáša sa tiež námietka nezákonnosti článku 136 ods. 6 nariadenia 2018/1046.
                           
                        
            
                  3.
               
               
                  Tretí žalobný dôvod je založený na porušení článku 106 ods. 1 nariadenia o rozpočtových pravidlách z roku 2015 (2) a článku 136 ods. 2 nariadenia 2018/1046 – nesprávne posúdenie a nedostatok odôvodnenia.
                  
                              —
                           
                           
                              V tejto súvislosti sa uvádza, že rozhodnutie je poznačené vadou spočívajúcou v tom, že nariaďujúci úradník mal overiť, vyhodnotiť a odôvodniť v rozhodnutí, vzhľadom na všetky relevantné dôkazy, či došlo alebo nedošlo k závažnému profesijnému pochybeniu.
                           
                        
            
                  4.
               
               
                  Štvrtý žalobný dôvod je založený na porušení článku 136 ods. 6 a 7 nariadenia 2018/1046 – nesprávne posúdenie a nedostatok odôvodnenia.
                  
                              —
                           
                           
                              V tejto súvislosti sa tvrdí, že napadnuté rozhodnutie je poznačené vadou spočívajúcou v tom, že nariaďujúci úradník sa v dôsledku nedostatočného vyšetrovania a nesprávneho posúdenia domnieval, že nápravné opatrenia prijaté žalobkyňou podľa článku 136 ods. 6 a 7 nariadenia 2018/1046 boli nevhodné.
                           
                        
            
                  5.
               
               
                  Piaty žalobný dôvod je založený na námietke premlčania právomoci vylúčiť hospodársky subjekt podľa článku 136 nariadenia 2018/1046, ako aj na porušení zásady proporcionality.
                  
                              —
                           
                           
                              V tejto súvislosti sa uvádza, že právomoc nariaďujúceho úradníka vylúčiť žalobkyňu a nariadiť uverejnenie vylúčenia je premlčaná.
                           
                        
                              —
                           
                           
                              Uloženie vylúčenia a jeho uverejnenie porušuje zásadu proporcionality.
                           
                        
            
         (1)  Nariadenie Európskeho parlamentu a Rady (EÚ, Euratom) 2018/1046 z 18. júla 2018 o rozpočtových pravidlách, ktoré sa vzťahujú na všeobecný rozpočet Únie, o zmene nariadení (EÚ) č. 1296/2013, (EÚ) č. 1301/2013, (EÚ) č. 1303/2013, (EÚ) č. 1304/2013, (EÚ) č. 1309/2013, (EÚ) č. 1316/2013, (EÚ) č. 223/2014, (EÚ) č. 283/2014 a rozhodnutia č. 541/2014/EÚ a o zrušení nariadenia (EÚ, Euratom) č. 966/2012 (Ú. v. EÚ L 193, 2018, s. 1).
      
         (2)  Nariadenie Európskeho parlamentu a Rady (EÚ, Euratom) 2015/1929 z 28. októbra 2015, ktorým sa mení nariadenie (EÚ, Euratom) č. 966/2012 o rozpočtových pravidlách, ktoré sa vzťahujú na všeobecný rozpočet Únie (Ú. v. EÚ L 286, 2015, s. 1).